**PRIJEDLOG**

Na temelju članka 1. i članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj dana \_\_\_\_\_\_\_\_\_\_ 2021. godine donijela

**O D L U K U**

**o uspostavi nacionalnog sustava za izdavanje EU digitalne COVID potvrde**

**I.**

Ovom Odlukom uspostavlja se nacionalni sustav za izdavanje EU digitalne COVID potvrde radi olakšavanja slobodnog kretanja građana tijekom pandemije bolesti COVID-19 uzrokovane virusom SARS-CoV-2, učinkovitijeg doprinosa postupnom ukidanju ograničenja, uz istodobno ostvarivanje visoke razine zaštite javnog zdravlja.

Radi ostvarivanja ciljeva iz stavka 1. ove točke, kao i osiguravanja prekogranične interoperabilnosti, izdavat će se EU digitalne COVID potvrde.

**II.**

EU digitalne COVID potvrde iz točke I. ove Odluke koriste se za olakšavanje kretanja građana prilikom prelaska graničnih prijelaza Republike Hrvatske.

EU digitalne COVID potvrde mogu se koristiti i u druge svrhe sukladno odlukama Stožera civilne zaštite Republike Hrvatske koje se donose temeljem Zakona o zaštiti pučanstva od zaraznih bolesti (Narodne novine broj 79/07, 113/08, 43/09, 130/17, 114/18, 47/20 i 134/20).

**III.**

Zadužuju se Ministarstvo unutarnjih poslova, Ministarstvo zdravstva, Hrvatski zavod za javno zdravstvo, Hrvatski zavod za zdravstveno osiguranje i Agencija za komercijalnu djelatnost proizvodno, uslužno i trgovačko d.o.o. (u daljnjem tekstu: AKD) za uspostavu nacionalnog sustava iz točke I. ove Odluke.

**IV.**

Zadužuje se Ministarstvo zdravstva da kontinuirano osigurava cjelovite, povjerljive, raspoložive i neporecive strojno čitljive podatke o cijepljenim, testiranim i oboljelim osobama, automatski i u stvarnom vremenu dohvatljive iz izvora podataka u vlasništvu Ministarstva zdravstva, koji će biti podloga za izdavanje EU digitalnih COVID potvrda, u skladu s Prilogom 1. Skupovi podataka za potvrde, koji je sastavni dio ove Odluke.

**V.**

Zadužuje se AKD da građanima, putem javne informativne mrežne stranice [www.EUdigitalnaCOVIDpotvrda.hr](http://www.EUdigitalnaCOVIDpotvrda.hr), učini dostupnim sve potrebne informacije, upute i podatke o izdavanju i svrsi EU digitalnih COVID potvrda.

Zadužuje se AKD da mrežne stranice iz stavka 1. ove točke redovito ažurira.

**VI.**

Nacionalni sustav iz točke I. ove Odluke i EU digitalna COVID potvrda, kao i osobni podaci koji su u njima sadržani koristit će se sukladno propisima kojima je regulirana zaštita osobnih podataka u svrhe utvrđene ovom Odlukom i to isključivo radi pojednostavljenja dokazivanja da je osoba kojoj je izdana EU digitalna COVID potvrda cijepljena, da je preboljela bolest COVID-19 uzrokovanu virusom SARS-CoV-2 ili da je testirana na tu bolest kao i u svrhu verifikacije predočene EU digitalne COVID potvrde iz drugih država članica Europske unije.

**VII.**

Zadužuju se Ministarstvo unutarnjih poslova, Ministarstvo zdravstva, Hrvatski zavod za javno zdravstvo, Hrvatski zavod za zdravstveno osiguranje i AKD da omoguće početak rada nacionalnog sustava iz točke I. ove Odluke i osiguraju njegovu prekograničnu interoperabilnost od 1. lipnja 2021.

**VIII.**

Ova Odluka objavit će se u „Narodnim novinama“, a stupa na snagu 1. lipnja 2021.

PREDSJEDNIK

mr. sc. Andrej Plenković

KLASA:

URBROJ:

Zagreb,

**Obrazloženje**

Vlada Republike Hrvatske je na sjednici održanoj 8. travnja 2021. osnovala Radnu skupinu za izradu tehničkog rješenja prekogranično interoperabilnih digitalnih zelenih potvrda s ciljem izrade nacionalnog sustava digitalnih zelenih potvrda.

Hrvatski nacionalni sustav za izdavanje EU digitalne COVID potvrde spreman je za početak rada od 1. lipnja 2021. te je formalno provedena procedura integracije s EU pristupnikom čime je osigurana njihova prekogranična interoperabilnost.

Također, Ministarstvo unutarnjih poslova je uspješno integriralo validaciju EU digitalnih COVID potvrda u Nacionalni granični informacijski sustav te su osigurani svi organizacijski i tehnički preduvjeti za provedbu Odluke Vlade o uspostavi nacionalnog sustava za izdavanje EU digitalne COVID potvrde.

Iako će procedura usvajanja Uredbe o digitalnoj COVID potvrdi EU-a biti dovršena krajem lipnja, interoperabilni europski pristupnik za središnju razmjenu javnih PKI certifikata država članica formalno počinje s radom od 1. lipnja 2021. i sve države članice koje imaju razvijeno, testirano i od strane Komisije potvrđeno nacionalno rješenje, mogu implementirati procese izdavanja i validacije EU digitalnih COVID potvrda u nacionalnim sustavima. Republika Hrvatska je kroz procedure prijave i testiranja s Europskom komisijom potvrdila spremnost te ishodila odobrenje Komisije za integraciju s EU pristupnikom i u cijelosti je spremna za uvođenje EU digitalne COVID potvrde.

Budući da je tehničko rješenje prekograničnih interoperabilnih EU digitalnih COVID potvrda spremno za početak rada od 1. lipnja, a kako bi se olakšala sloboda kretanja građana tijekom pandemije bolesti COVID-19 uzrokovane virusom SARS-CoV-2 i doprinijelo postupnom ukidanju ograničenja, u interesu građana je da se početak primjene EU digitalnih COVID potvrda uskladi s početkom rada središnjeg europskog pristupnika, zbog čega se donosi ova Odluka.

Osim olakšavanja kretanja građana prilikom prelaska graničnih prijelaza Republike Hrvatske, ali i graničnih prijelaza država članica EU s kojima će biti sklopljeni bilateralni sporazumi, ova potvrda moći će se koristiti i u druge svrhe sukladno odlukama Stožera civilne zaštite Republike Hrvatske koje se donose sukladno Zakonu za zaštiti pučanstva od zaraznih bolesti.

AKD će putem javne informativne mrežne stranice [www.EUdigitalnaCOVIDpotvrda.hr](http://www.EUdigitalnaCOVIDpotvrda.hr), učiniti građanima dostupnim sve potrebne informacije, upute i podatke o izdavanju i svrsi EU digitalnih COVID potvrda, a također će mrežne stranice i redovito ažurirati.

EU digitalna COVID potvrda će se koristiti sukladno Općoj uredbi o zaštiti podataka i isključivo samo za preuzimanje i obradu podataka koji su sadržani u potvrdi.